N á v r h

Vyhláška
Ministerstva spravodlivosti Slovenskej republiky
Z ............. 2003,

Etický kódex správcu

Ministerstvo spravodlivosti Slovenskej republiky podľa § zákona č. .......... Z. z. o správcoch ustanovuje:
Prvá časť
VŠEOBECNÉ USTANOVENIA
§ 1
Správca
Správcom na účely etického kódexu je fyzická osoba zapísaná v zozname správcov; ak správca vykonáva správcovskú činnosť v mene právnickej osoby, ustanovenia etického kódexu sa primerane použijú aj na právnickú osobu.
§ 2
Záväznosť etického kódexu
(1) Etický kódex je záväzný pre každého správcu. Správca disciplinárne zodpovedá za porušenie etického kódexu. 
(2) Etický kódex je záväzný aj pre zamestnancov správcu. Porušenie etického kódexu zamestnancom správcu je porušením jeho pracovnej disciplíny podľa osobitného predpisu. Správca vhodným spôsobom zabezpečí, aby sa jeho zamestnanci s etickým kódexom oboznámili a aby ho dôsledne dodržiavali. 
(3) Etický kódex je záväzný aj pre iné osoby ako správcu a zamestnanca správcu, ak vystupujú v mene alebo v spojení s menom správcu na základe poverenia správcu. Správca vhodným spôsobom zabezpečí, aby sa tieto osoby s etickým kódexom oboznámili a aby ho dôsledne dodržiavali. 

Druhá časť
ZÁKLADNÉ ZÁSADY
§ 3
Bezúhonnosť
(1) Správca vykonáva povolanie správcu čestne a svedomito a svoje povinnosti si plní vždy riadne, zodpovedne a spoľahlivo. Správca zachováva svoju morálnu integritu najmä s ohľadom na požiadavku bezúhonnosti a dôveryhodnosti ustanovenú zákonom.
(2) Správca dohliada na čestnosť a svedomitosť konania svojich zamestnancov a tiež s ním spolupracujúcich osôb. Správca nesmie nikoho, najmä nie svojich spoločníkov, zamestnancov alebo spolupracujúce osoby, čo i len nepriamo nabádať k tomu, aby konali v rozpore so všeobecne záväznými právnymi predpismi prípadne ich obchádzali alebo sa neriadili príslušnými rozhodnutiami súdu alebo pokynmi veriteľského výboru.
§ 4
Zákonnosť
(1) Správca postupuje v súlade so všeobecne záväznými právnymi predpismi a pri výkone správcovskej činnosti sa riadi príslušnými rozhodnutiami súdu a pokynmi veriteľského výboru (ďalej len „zákonný postup“). Správca koná vždy tak, aby jeho konanie svojim obsahom alebo účelom neodporovalo zákonnému postupu prípadne ho obchádzalo alebo zákonný postup opomínalo. 
(2) Správca posudzuje súlad svojho konania so zákonným postupom sústavne a s riadnou starostlivosťou. Ak správca zistí, že koná v rozpore so zákonným postupom, upustí od svojho nezákonného konania, a ak je to možné, odstráni aj jeho škodlivý následok. Ak správca zistí, že v rozpore so zákonným postupom koná jeho zamestnanec, spolupracujúca osoba alebo iný zástupca, urobí vhodné opatrenie na prekazenie ich nezákonného konania, a ak je to možné, odstráni aj jeho škodlivý následok. Osoby dotknuté nezákonným konaním správca bezodkladne informuje.
§ 5
Nestrannosť
(1) Správca postupuje pri výkone správcovskej činnosti nestranne najmä sa vyvaruje predsudkov, diskriminácie, osobného záujmu,  závislosti na iných osobách alebo vplyvu iných osôb na nestranný výkon jeho povolania.
(2) Správca pri rozhodovaní ako postupovať pri výkone správcovskej činnosti zohľadňuje všetky dostupné informácie a do úvahy berie len objektívne okolnosti týkajúce sa samotného výkonu správcovskej činnosti. Rozhodovanie správcu nesmie ovplyvniť finančná, právna, osobná alebo iná závislosť správcu od iných osôb. Správca o závislosti na iných osobách, ktorá je spôsobilá, alebo je rozumné predpokladať, že je spôsobilá ovplyvniť nestrannosť jeho rozhodovania, písomne informuje dotknutý súd a veriteľský výbor.
(3) Správca nesmie od osôb zúčastnených na konkurze prijať dar alebo inú rovnocennú výhodu. Správca odmietne prijať od každého dar alebo inú výhodu, ak je rozumné predpokladať, že dar alebo iná výhoda je poskytnutá s úmyslom ovplyvniť nestrannosť jeho rozhodovania alebo úsudku.
(5) Správca by nemal byť finančne závislý na príjme len z jednej odmeny, ktorá mu patrí za výkon správcovskej činnosti v jednej veci. Ak je predpokladaný príjem správcu z odmeny za výkon správcovskej činnosti v jednej veci za kalendárny rok vyšší ako 15 % celkového príjmu správcu za predchádzajúci kalendárny rok, správca písomne informuje o tejto skutočnosti súd a veriteľský výbor, ktorý ho dohliada v tejto veci.
§ 6
Vystupovanie
(1) Správca vystupuje na verejnosti alebo k osobám zúčastneným na konkurze úctivo a uvážlivo. K osobám zúčastneným na konkurze správca zachováva vecný prístup, najmä sa zdrží súkromného alebo priateľského prístupu k ním.  
(2) Správca vedie slušný a sporiadaný život. Správca sa usiluje o priaznivé spoločenské vnímanie svojej profesie najmä sa zdrží všetkého, čo môže narušiť dôveru verejnosti v profesiu správcu alebo vyvolať skreslený dojem o nej. 
§ 7
Spôsobilosť
(1) Správca vykonáva správcovskú činnosť s využitím všetkých svojich skúseností, zručností a odborných vedomostí. Ak skúsenosti, zručnosti alebo vedomosti správcu nepostačujú na riadne vykonanie niektorého úkonu správcovskej činnosti, správca požiada o radu, odporúčanie, rozbor alebo inú pomoc odborníka, ktorý tieto schopnosti má. 
(2) Ak s ohľadom na obtiažnosť reštrukturalizačného alebo konkurzného prípadu nie sú schopnosti správcu postačujúce na riadny výkon správcovskej činnosti a zároveň pomoc odborníkov by nebola  účelná alebo hospodárna, správca odmietne výkon správcovskej činnosti v takto obtiažnom reštrukturalizačnom alebo konkurznom prípade.    
(3) Správca sústavným vzdelávaním zachováva a prehlbuje svoje zručnosti a odborné vedomosti; je okrem toho žiadúce, aby si správca osvojil i postupy vyplývajúce z medzinárodných štandardov. Minimálne požiadavky na sústavné vzdelávanie správcov ustanovuje zákon o správcoch.
(4) Správca odmietne výkon správcovskej činnosti vždy, ak mu zdravotné alebo iné závažné dôvody bránia v riadnom výkone správcovskej činnosti. Správca nesmie pred súdom alebo veriteľským výborom prekážky brániace riadnemu výkonu správcovskej činnosti predstierať. 
§ 8
Podnikanie správcu
(1) Správca môže popri správcovskej činnosti vykonávať aj inú činnosť,ale len ako doplnkovú činnosť.
(2) Doplnkovú činnosť môže správca vykonávať len, ak 
a)	výkon doplnkovej činnosti nie je v konflikte záujmov s výkonom správcovskej činnosti, 
b)	výkon doplnkovej činnosti je zlúčiteľný so zásadami etického kódexu, 
c)	rozsah výkonu doplnkovej činnosti neohrozuje riadny výkon správcovskej činnosti.
(3) Rozsah výkonu doplnkovej činnosti spravidla ohrozuje riadny výkon správcovskej činnosti, ak príjem z doplnkovej činnosti za rok prevýši 30 % príjmu zo správcovskej činnosti alebo čas strávený na výkone doplnkovej činnosti za rok prevýši 30 % času stráveného na výkone správcovskej činnosti. Správa vlastného majetku sa za výkon doplnkovej činnosti nepovažuje. Ak správca z objektívnych dôvodov nemôže vykonávať správcovskú činnosť v uvedenom rozsahu, je potrebné toto ustanovenie vykladať v rozumnej miere.
§ 9
Reklama správcu
(1) Správca môže prezentovať seba ako aj svoju činnosť reklamou. Reklamou sa rozumie každá prezentácia správcu alebo správcovskej činnosti v akejkoľvek podobe.
(2) Reklama správcu musí byť pravdivá, čestná, striedma a v súlade s hospodárskou súťažou, dobrými mravmi a osobitnými predpismi upravujúcimi reklamu. Reklama správcu nesmie znevažovať iných správcov, znížiť vážnosť profesie správcu alebo obťažovať potenciálneho záujemcu. Porovnávacia reklama je zakázaná.
§ 10
Zákaz ovplyvňovania výberu správcov
Správca nesmie čo i len nepriamo ovplyvňovať výber správcov pri ich ustanovovaní do funkcie podľa osobitného predpisu. Správca nesmie poskytnúť alebo sľúbiť veriteľovi, úpadcovi alebo inej osobe províziu ani žiadnu inú výhodu za vyvíjanie činnosti smerujúcej k jeho ustanoveniu do funkcie podľa osobitného predpisu. 
§ 11
Predchádzanie škodám
Správca vykonáva správcovskú činnosť tak, aby nespôsobil osobám zúčastneným na reštrukturalizácii alebo konkurze škodu. Ak správca zistí, že škoda hrozí, vynaloží na jej odvrátenie všetko úsilie, ktoré možno od neho spravodlivo požadovať. Osoby, ktorým škoda hrozila, správca bezodkladne o tom informuje.

Tretia časť
KONFLIKT ZÁUJMOV
§ 12
Verejný záujem 
(1) Rýchle, účinné a nestranné usporiadanie majetkových pomerov dlžníka s cieľom dosiahnuť pre veriteľov čo najvyšší možnú mieru ich uspokojenia je verejným záujmom.
(2) Konflikt záujmov je rozpor medzi verejným záujmom a iným záujmom, ktorý môže vzniknúť správcovi pri výkone správcovskej činnosti. Konflikt záujmov je aj rozpor medzi verejným záujmom na správe jednej podstaty a verejným záujmom na správe inej podstaty, ktorý môže vzniknúť správcovi, ak vykonáva správu týchto podstatách súčasne.    
(3) Správca pri výkone správcovskej činnosti koná vo verejnom záujme. Správca nesmie pri výkone správcovskej činnosti uprednostniť osobný záujem alebo záujem iných osôb pred verejným záujmom. Ak správca vykonáva správcovskú činnosť vo viacerých veciach, nesmie tiež uprednostniť verejný záujem v jednej veci pred verejným záujmom v inej veci.
(4) Správca nesmie aktívne ovplyvňovať vznik konfliktu záujmov.
(5) Správca posudzuje možnosť vzniku konfliktu záujmov sústavne a s riadnou starostlivosťou. Ak správca posúdi možnosť vzniku konfliktu záujmov kladne, odmietne správcovskú činnosť vykonávať. Ak správca posúdi možnosť vzniku konfliktu záujmov negatívne, ale pre iných je rozumné predpokladať, že konflikt záujmov môže vzniknúť, informuje o tom dotknutý súd a veriteľský výbor. 
§ 13
Hrozby vzniku konfliktu záujmov
(1) Správca posudzuje možnosť vzniku konfliktu záujmov najmä, ak 
a)	mal s úpadcom alebo osobou spriaznenou s úpadcom relevantný vzťah,
b)	relevantný vzťah s úpadcom alebo osobou spriaznenou s úpadcom mala osoba spriaznená so správcom,
c)	zastupoval úpadcu alebo osobu, ktorá žalovala úpadcu,
d)	poskytol úpadcovi audítorské alebo právne služby,
e)	bol zamestnancom úpadcu,
f)	osoba s ním spriaznená bola zamestnancom úpadcu,
g)	prijal od úpadcu dar alebo inú výhodu,
h)	mal s úpadcom spoločný obchodný záujem na konkrétnej veci,
i)	vykonáva správu viacerých podstát.
(2) O skutočnostiach uvedených v odseku 1 písm. c) až h) správca vždy informuje príslušný súd a veriteľský výbor.
(3) Relevantným vzťahom je akýkoľvek súkromnoprávny, pracovnoprávny, verejnoprávny alebo spoločenský vzťah, ktorý existoval v posledných troch rokoch pred začatím výkonu správcovskej činnosti.
§ 14
Niektoré konflikty záujmov
(1) Správcovi vznikne konflikt záujmov vždy, ak 
a)	je spriaznený s úpadcom alebo osobou spriaznenenou s úpadcom,
b)	osoba s ním spriaznená je spriaznená s úpadcom alebo osobou spriaznenenou s úpadcom,
c)	je veriteľom alebo dlžníkom úpadcu alebo osoby spriaznenej s úpadcom,
d)	osoba s ním spriaznená je veriteľom alebo dlžníkom úpadcu alebo veriteľom alebo dlžníkom osoby spriaznenej s úpadcom,
e)	v posledných troch rokoch zabezpečoval svojim majetkom záväzky úpadcu,
f)	v posledných troch rokoch osoba s ním spriaznená zabezpečovala svojim majetkom záväzky úpadcu alebo záväzky osoby spriaznenej s úpadcom,
g)	má neusporiadané právne vzťahy s úpadcom,
h)	poskytol úpadcovi vklad alebo sa podieľal na jeho podnikaní alebo zisku alebo má akékoľvek práva alebo povinnosti k cennému papieru, s ktorým sú spojené práva alebo povinnosti úpadcu,
i)	v posledných troch rokoch pred vyhlásením konkurzu poskytol úpadcovi audítorské alebo právne služby,
j)	osoba s ním spriaznená v posledných troch rokoch pred vyhlásením konkurzu poskytla úpadcovi audítorské alebo právne služby,
k)	v posledných dvoch rokoch pred vyhlásením konkurzu bol zamestnancom úpadcu,
l)	má s úpadcom spoločný obchodný záujem na konkrétnej veci,
m)	je rozumné predpokladať, že tým, že sa mu sprístupní obchodného tajomstvo úpadcu, môže úpadcovi vzniknúť škoda.
(2) Spriaznenou osobou je osoba uvedená v osobitnom predpise. Spriaznenou osobou správcu je aj zamestnanec správcu a spolupracujúca osoba správcu.
(3) Správcove právne vzťahy s úpadcom sú neusporiadané najmä, ak je s úpadcom v súdnom alebo inom konaní, v ktorom sa má rozhodnúť ich spor.
§ 15
Konflikt záujmov pri správe viacerých podstát
(1) Správca môže vykonávať správu viacerých podstatách, pokiaľ to nie je niektorému z  úpadcov na škodu. Ak pre rozsah správy jednej podstaty nemôže správca riadne vykonávať správu inej podstaty, odmietne výkon správy tej podstaty, v ktorej bol ustanovený do funkcie neskôr. 
(2) Ak úpadca kontroluje inú osobu, úpadca bol kontrolovaný inou osobou alebo tieto osoby ďalej kontrolovali iné osoby a aj na tieto osoby bol vyhlásený konkurz (alebo povolená reštrukturalizácia), správca môže vykonávať správu podstát všetkých týchto osôb len, ak je to účelné na riadny výkon správy jednotlivých podstát;  správca pritom pozorne posúdi, či mu tým nevznikol konflikt záujmov.
§ 16
Založenie obchodnej spoločnosti
Po vzniku obchodnej spoločnosti založenej za účelom výkonu správcovskej činnosti správcovia spoločníci pozorne posúdia, či tým niektorému zo správcov spoločníkov nevznikol konflikt záujmov.
§ 17
Pristúpenie do obchodnej spoločnosti
Ak  správca pristúpi do obchodnej spoločnosti zapísanej v zozname správcov, správcovia spoločníci  obchodnej spoločnosti pozorne posúdia, či tým niektorému zo správcov spoločníkov nevznikol konflikt záujmov. 
§ 18
Zlúčenie a splynutie obchodných spoločností
Ak obchodné spoločnosti zapísané v zozname správcov sa zlúčia alebo obchodná spoločnosť zapísaná v zozname správcov splynie s inou obchodnou spoločnosťou zapísanou v zozname správcov, správcovia spoločníci nástupníckej obchodnej spoločnosti pozorne posúdia, či tým niektorému zo spoločníkov nevznikol konflikt záujmov.

Štvrtá časť
MLČANLIVOSŤ
§ 19
Povinnosť správcu
Správca okrem zákonnej povinnosti zachovávať mlčanlivosť zachováva mlčanlivosť aj o skutočnostiach, o ktorých sa dozvedel mimo výkonu správcovskej činnosti, ak to vyplýva z ich povahy alebo vôle osoby, ktorá skutočnosti sprístupnila. Túto povinnosť má správca len v rozsahu v akom má zákonnú povinnosť mlčanlivosti.
§ 20
Zákaz zneužitia informácii
Správca nesmie informácie, o ktorých je povinný zachovávať mlčanlivosť (ďalej len „chránená informácia“), využiť v prospech seba alebo iného alebo inak zneužiť.
§ 21
Sprístupnenie chránených informácii
(1) Správca môže chránenú informáciu sprístupniť inej osobe len v prípadoch a za podmienok ustanovených v zákone alebo etickom kódexe a v rozsahu, v ktorom je to nevyhnutne potrebné na riadny výkon správcovskej činnosti.
(2) Správca, ktorý sa stal spoločníkom iných správcov, môže správcom spoločníkom sprístupniť chránené informácie v plnom rozsahu. 
(3) Správca sprístupňujúci chránenú informáciu s riadnou starostlivosťou skúma, či chránenú informáciu môže sprístupniť a či sprístupnením chránenej informácie nevznikne osobe, ktorej sa chránená informácia týka, škoda. Ak má správca pochybnosti, či môže chránenú informáciu sprístupniť alebo v akom rozsahu môže chránenú informáciu sprístupniť, požiada o vyjadrenie súd, príslušný veriteľský výbor alebo toho koho sa chránená informácia týka.
§ 22
Ochrana chránených informácii
Správca zodpovedajúcim spôsobom zabezpečuje ochranu chránených informácii, najmä zabezpečí ich fyzickú alebo mechanickú ochranu. Ak spôsob ochrany chránených informácii upravuje osobitný predpis, správca zabezpečí ich ochranu v súlade s týmto osobitným predpisom.
Piata časť
ZAMESTNANEC SPRÁVCU A SPOLUPRACUJÚCA OSOBA SPRÁVCU
§ 23
Z a m e s t n a n e c   s p r á v c u
1) Zamestnancom správcu na účely etického kódexu je fyzická osoba, ktorú správca zamestnáva v pracovnoprávnom vzťahu.  Zamestnancom správcu nie je fyzická osoba, ktorá sa stala zamestnancom správcu podľa zákona o reštrukturalizácii a konkurze. Ak zamestnanec správcu vykonáva v mene správcu jednotlivé úkony správcovskej činnosti, ustanovenia etického kódexu týkajúce sa správcu sa primerane použijú aj na zamestnanca správcu.
(2) Správca vyberá svojich zamestnancov starostlivo, najmä s ohľadom na požiadavku bezúhonnosti  a dôveryhodnosti profesie správcu. Pred prijatím zamestnanca do zamestnania si správca zaobstará o budúcom zamestnancovi všetky dostupné informácie najmä informácie o povesti, bezúhonnosti a dôveryhodnosti budúceho zamestnanca a ak už bol zamestnaný, vyžiada si aj jeho pracovný posudok.
(3) Správca dodržiava obozretnú personálnu politiku a stará sa o výchovu svojich zamestnancov po profesionálnej i etickej línii.
(4) Zamestnanec správcu nesmie byť zamestnancom úpadcu alebo osoby spriaznenej s úpadcom.  
§ 24
S p o l u p r  a c u j ú c a   o s o b a   s p r á v c u
(1) Spolupracujúca osoba na účely tohto kódexu je fyzická osoba alebo právnická osoba, ktorú správca poveruje vykonávaním jednotlivých úkonov správcovskej činnosti. Ak spolupracujúca osoba vykonáva v mene správcu jednotlivé úkony správcovskej činnosti, ustanovenia etického kódexu týkajúce sa správcu sa primerane použijú aj na spolupracujúcu osobu.
(2) Správca vyberá spolupracujúce osoby starostlivo, najmä s ohľadom na požiadavku bezúhonnosti , dôveryhodnosti a odbornej spôsobilosti profesie správcu. Pred poverením spolupracujúcej osoby si správca zaobstará o spolupracujúcej osoby všetky dostupné informácie najmä informácie o jej povesti, dôveryhodnosti a bezúhonnosti.
(3) Ak spolupracujúca osoba neplní povinnosti týkajúce sa správcovskej činnosti, koná v rozpore s etickým kódexom alebo je možné mať pochybnosti o jej bezúhonnosti alebo odbornej spôsobilosti, správca bezodkladne odvolá jej poverenie.  

Šiesta časť
 ZÁVEREČNÉ USTANOVENIA
§ 25
Ak má správca podľa etického kódexu informovať, odmietnuť výkon správcovskej činnosti alebo akokoľvek inak konať, urobí tak bez zbytočného odkladu.
§ 26
Táto vyhláška nadobúda účinnosť 7. júna 2005.